**Dei skamlause jentene sin kamp for likestilling blant kvinner med innvandrarbakgrunn**

**Øvingstypar**

Individ (tenkeskriving), gruppe, plenum (IGP). Refleksjon og dialogbasert undervising som er normkritisk, kunnskapsbasert og ikkje-diskriminerande. Læraren legg til rette for eit trygt rom for alle i undervisinga i dette temaet.

**Målgruppe**

Kan vere nyttig for ungdomstrinnet, men her er det særleg retta mot vidaregåande trinn.

**Formål**

* Å reflektere og samanlikne status og historie for likestilling for kvinner med innvandrarbakgrunn, hovudsakleg i Noreg, men også internasjonalt. Her er det lagt særleg vekt på *Dei skamlause jentene.*
* Diskutere og reflektere over korleis ein kan skape endring.
* Diskutere og reflektere over korleis FNs berekraftsmål og menneskerettane er relevant for temaet.

**Fagleg relevans**

* Folkehelse og livsmeistring
* Demokrati og medborgarskap
* Overordna del av læreplanen
* Norsk, samfunnsfag, KRLE

**Tidsbruk**

180 minutt

**Bakgrunn**

**Kort historisk perspektiv, Noreg:**

I denne ressursen tek vi føre oss kampen for likestilling blant kvinner med innvandrarbakgrunn. Du kan nytte delar av ressursen, eller heile.

Innvandring til Noreg frå ikkje-vestlege land som Pakistan og Tyrkia byrja for alvor i slutten av 1960-åra. Desse kvinnene kom til Noreg både som arbeidssøkjarar og som ektefelle til menn som innvandra. I 1975 vart innvandringsstoppen vedteken, med unntak for kvoteflyktningar, godkjente asylsøkjarar og dei som kom på familiesameining. Dei fleste som fekk opphald på grunnlag av familiesameining, var kvinner.

Innvandrarane danna eigne organisasjonar, som regel ut frå etnisk tilhøyrsle. Nokre av desse var reine kvinneforeiningar. Innvandrarkvinner med ulik etnisk bakgrunn organiserte seg dessutan i ein feministisk og antirasistisk organisasjon – *Foreign Women’s Group (FWG)*. Etter nokre år vart denne organisasjonen danna om til *MiRA-senteret*. Andre- og tredjegenerasjons innvandrarkvinner og innvandrarjenter i Noreg kjempa no for retten til å velje sine eigne liv. Ei bølgje av reaksjonar og medvitsgjering oppstod med *Dei skamlause jentene* i 2016.

**Dei skamlause jentene**

Jenter og kvinner i mange innvandrarfamiliar har kjempa for å forme sine eigne liv, nokre med liv og helse som innsats. Shabana Rehman måtte i ein periode ha livvakt. Amal Aden har vorte overfallen og banka opp. Kadra Yusef har hatt valdsalarm i mange år. Deeyah Khan måtte flytte frå Noreg til England. Faten Mahdi Al-Hussaini har vorte trua, slått og spytta på. Dei opplever at målgruppa ikkje har fått tilstrekkeleg støtte frå majoritetssamfunnet. Hausten 2016 starta ei ny rørsle for fridom, mot negativ sosial kontroll.

«Vi er de skamløse arabiske jentene – vår tid begynner nå» var overskrifta på ein artikkel av libanesisk-norske Nancy Herz i Aftenposten hausten 2016. Artikkelen følgde opp eit Facebook-innlegg som Sofia Nesrine Srour (også røter frå Libanon) kom med nokre dagar tidlegare. Begge angreip æreskulturen og den skamma som vart påført jenter dersom dei ikkje bøygde seg for krava i familien. Somalisk-norske Amina Bile skreiv like etter ein artikkel der ho slutta seg til opprøret hjå dei arabiske jentene. Det følgde så ei lang rekke lesarinnlegg, artiklar, innspel i sosiale medium, debattar i fjernsyn og radioprogram.

I 2017 gav Amina Bile, Sofia Nesrine Srour og Nancy Herz ut boka *Skamløs*, som bygger på samtaler mellom dei tre og fleire andre unge minoritetskvinner. Dei fortel om og drøftar mobbing, forelsking, sex, ekteskap og familieforhold. Også bruken av hijab er eit tema. Bile har valt å ha hijaben på, Srour har tatt sin av. Dei har gjort ulike val, og hevdar at i eit demokratisk og ope samfunn som det norske, må det respekterast. Nancy Herz meiner at kampen dei tek, både er feministisk og antirasistisk, og at det er viktig at han får lov til å vere det. Samstundes ser ho på det som ein kamp for menneskerettar. Dette er ei felles målsetting vi ser både frå Foreign Women’s Group og dei skamlause jentene.

I 2016 vende 50 % fleire seg til politiet om negativ sosial kontroll, høgst sannsynleg som eit resultat av skamlaus-rørsla. Herz, Srour og Bile fremja ei sak som fekk svært stor merksemd. Dei vart inviterte til Stortinget for å diskutere den negative sosiale kontrollen unge kvinner kan vere utsette for. I 2017 kom Justis- og beredskapsdepartementet med «Retten til å bestemme over sitt eget liv. Handlingsplan mot negativ sosial kontroll, tvangsekteskap og kjønnslemlestelse». Handlingsplanar mot tvangsekteskap har eksistert sidan 1998, og mot kjønnslemlesting frå år 2000. Dette er fyrste gong også negativ sosial kontroll er teke med.

Negativ sosial kontroll er eit uttrykk for ulike former for oppsyn, press, truslar og tvang som vert utøvde for å sikre at ein enkeltperson lever i tråd med familien eller gruppa sine normer. Ofte er desse ulike for jenter og gutar.

I Noreg arbeider mange hardt for menneskerettar og berekraftsmåla, og det har skjedd mykje positivt knytt til likestilling. Vi vert i dag rekna som eitt av verdas mest likestilte land. Men vi har også utfordringar i Noreg i dag. Generelt er det utfordringar knytte til seksualitet som er på dagsorden. I dette ligg også arbeid for likestilling og mot diskriminering av personar som bryt med normer for kjønn og seksualitet.

**Seksuelle rettar er menneskerettar**

Alle har rett til

* fridom, personleg sikkerheit og fysisk integritet
* å sjølv bestemme om ein vil gifte seg og stifte familie, og til å bestemme om, korleis og når ein skal få barn
* likeverd, likt lovmessig vern og fridom for alle former for diskriminering basert på kjønn eller seksualitet
* tankefridom, meiningsfridom, ytringsfridom og organisasjonsfridom
* deltaking, uavhengig av kjønn eller seksualitet
* personleg autonomi og lovmessig anerkjenning
* helsetenester til å dra nytte av vitskapleg utvikling
* utdanning og informasjon
* ansvar og oppreising
* privatliv

Kjelde: International Planned Parenthood Federation (IPPF)

**Oppgåver**

Hugs å nytte pålitelege kjelder.

1. Les bakgrunnen for oppgåvene.
2. Kva er ein sekulær stat? Er Noreg heilt sekulært?
3. Kva tyder ordet *patriarkat*?
4. Kva ligg i omgrepet *sosial kontroll*?
5. Kva ligg i omgrepet *æreskultur*?
6. Kva vil det seie å vere *integrert*?
7. Kva er ein *fordom*?
8. Kva er *rasisme*?
9. Korleis er likestilling i tråd med menneskerettane? Allkunne.no om menneskerettar: <https://www.allkunne.no/framside/filosofi/om-filosofi/menneskerettar/137/3766/>
10. Korleis er likestilling i tråd med berekraftsmåla til FN? <https://www.fn.no/Nyheter/berekraftsmaala-paa-nynorsk>
11. Kva vern skal barn ha mot sosial kontroll, vald og rasisme i FNs barnekonvensjon? <https://www.regjeringen.no/contentassets/ee6e51e5dd154da186dc86511e970f03/crc_plakat_nynorsk_web.pdf>
12. Les Nancy Herz i Framtida: Skamlaust mot patriarkatet <https://framtida.no/2017/12/01/skamlaust-mot-patriarkatet>
13. Les Iram Haq i Framtida: – Det er frykt som driv sosial kontroll vidare (<https://framtida.no/2017/10/04/det-er-frykt-som-driv-sosial-kontroll-vidare>)
14. Kvifor har menneske eit ønske om å *høyre til* og *å få aksept?*
15. Diskuter: Vi er merksame på at negativ sosial kontroll og tronge kjønnsroller gjeld for oss alle, både i Noreg og resten av verda.
16. Les vedlegget *Seksuelle rettar er menneskerettar*
17. Diskuter: Tronge kjønnsroller er skadeleg, også for menn.
18. Kva er *hersketeknikkar*? Korleis kan dei utøvast og avslørast?
19. Kva er netthets, kvifor skjer det, og korleis kan det kjempast mot?
20. Kvifor er det viktig at barn og unge lærer om likestilling?
21. Kva normer meiner du gjeld for kjønn? Er det positivt eller negativt at vi har slike normer? Kvifor?
22. Korleis kan vi vere med og bidra til å gjere kjønnsrollene opnare slik at kjønn ikkje set grenser for korleis vi kan leve liva våre?
23. Kva er det viktigaste innanfor likestilling som har skjedd i/påverkar ditt liv?
24. Gjer om artikkelen *La igjen hijaben i prøverommet* til ein kreativ tekst som vedkjem deg. Det kan vere munnleg, skriftleg og/eller digitalt. Vel sjanger sjølv. <https://www.nrk.no/kultur/xl/la-igjen-hijaben-i-proverommet-pa-cubus-1.13199434>

**Kjelder**

* Store norske leksikon: Innvandrernes kvinnebevegelse i Norge
* Sex og politikk: Ingen bærekraftig utvikling uten helse, likestilling og utdanning! – Undervisningsmateriell for ungdomsskolen

**Tilleggsressursar**

<https://www.nynorskbok.no/2018/11/17/camara-lundestad-joof-eg-snakkar-om-det-heile-tida/>

<https://www.nynorskbok.no/2018/12/20/sumaya-jirde-ali-ikkje-ver-redd-sanne-som-meg/>

Ulrikke Falch og Sofie Frøysaa: *Jenteloven* (Gyldendal 2018)

Amina Bile, Sofia Nesrine Srour og Nancy Herz: *Skamløs* (Gyldendal 2017)

Artiklar på nynorsk:

* Ammal Ahmed Haj Mohamed i Framtida: «Sei frå når du ser det. Sei frå når du høyrer det» (<https://framtida.no/2020/06/09/-sei-i-fra-nar-du-ser-det>)

Aktuelle seriar, program og filmar NRK TV:

* Norsk-ish (<https://tv.nrk.no/serie/norsk-ish>)
* F-ordet (<https://tv.nrk.no/serie/f-ordet/sesong/1/episode/1>)
* Skam (<https://tv.nrk.no/serie/skam>)
* I min mors namn (<https://tv.nrk.no/program/KOID75006516>)
* NRK Supernytt, tema rasisme (<https://tv.nrk.no/serie/supernytt/202101/MSUM02012621>)

(<https://tv.nrk.no/serie/supernytt-saker/sesong/4/episode/10>)

* Safia Abdi Haase deler historia si: <https://www.youtube.com/watch?v=aLiucIApDRQ>

Aktuelle organisasjonar:

* MiRA-senteret (<https://mirasenteret.no/>)
* FOKUS – Forum for Kvinner og Utviklingsspørsmål (https://www.fokuskvinner.no/)
* FOKUS: Stopp vold mot kvinner! (<https://vimeo.com/272564621>)
* Empo flerkulturelt ressurssenter, Kirkens bymisjon (<https://kirkensbymisjon.no/empo/>)
* Amnesty International, Noreg (<https://amnesty.no/>)
* FRI. Foreningen for kjønns- og seksualitetsmangfold (<https://www.foreningenfri.no/>)
* Sex og politikk (<https://sexogpolitikk.no/>)
* RVTS (regionale ressurssenter om vald, traumatisk stress og sjølvmordsforebygging) (<https://rvts.no/ressurser>)
* Fagforbundet (<https://www.fagforbundet.no/>)